b'\n_START_ARTICLE_\nDigevoldingsagre\n_START_PARAGRAPH_\nDigevoldingsagre var en ordning af den dyrkede jord i keltisk jernalder. De kendes fra hele det nordvesteurop\xc3\xa6iske lavland og ben\xc3\xa6vnes p\xc3\xa5 engelsk "celtic fields" med henvisning til deres tidsm\xc3\xa6ssige tilh\xc3\xb8rsforhold. De h\xc3\xb8rer ganske overvejende hjemme i keltisk jernalder, men kan g\xc3\xa5 tilbage til slutningen af bronzealderen og frem til romersk jernalder, men ikke senere._NEWLINE_Digevoldingsagrene kendetegnes ved, at den dyrkede jord var inddelt i mindre, oftest rektangul\xc3\xa6re, men undertiden mere uregul\xc3\xa6re agre, oftest 1.000-3.000 m\xc2\xb2 indhegnede af jordvolde. Det er muligt, at agrenes st\xc3\xb8rrelse har v\xc3\xa6ret fastlagt ud fra arealenheden en t\xc3\xb8nde land. I Jylland kendes de bedst fra heder, i \xc3\x98stdanmark fra skove, men det m\xc3\xa5 formodes at bero p\xc3\xa5 bedre muligheder for bevarelse end i det dyrkede landskab._NEWLINE_Digevoldingsagrene synes at have v\xc3\xa6ret ret udbredt; kun engarealer synes holdt uden for._NEWLINE_Det formodes, at jordvoldene har v\xc3\xa6ret beplantet med levende hegn, der kunne modvirke vinderosion, og som samtidig har gjort det muligt at bruge udyrkede eller afh\xc3\xb8stede agre som dyrefolde, hvorved brugerne tillige har opn\xc3\xa5et den fordel, at dyrene med deres aff\xc3\xb8ring tilf\xc3\xb8rte jorden ny g\xc3\xb8dning._NEWLINE_Dyrkningsteknisk forbindes digevoldingsagrene tilsyneladende med brugen af pl\xc3\xb8jeredskabet arden, anvendt til pl\xc3\xb8jning enten entydigt i agrenes l\xc3\xa6ngderetning eller tillige p\xc3\xa5 kryds._NEWLINE_Digevoldingsagrene blev i middelalderen afl\xc3\xb8st af de ganske anderledes "h\xc3\xb8jryggede agre". Forl\xc3\xb8bet af overgangen anses endnu for uklart bortset fra, at sidstn\xc3\xa6vnte anses knyttet til indf\xc3\xb8relsen af hjulploven og muligvis tillige indf\xc3\xb8relsen af det middelalderlige vangesystem._NEWLINE_I Danmark synes kortl\xc3\xa6gningen oprindeligt udf\xc3\xb8rt af Gudmund Hatt, siden fortsat af Viggo Nielsen og Axel Steensberg.'